text: Advarer mod at ryge hortensia
  11 februar 2013 kl. 14.46
  Politiet i Ribe advarer mod en dille, der åbenbart breder sig. Folk stjæler hortensia-planter og ryger de nye skud. Men det kan være livsfarligt, advarer politiet, som tager sagerne meget alvorligt.
  Politiet har modtaget 19 anmeldelser om tyveri af hortensia-skud, især i Bramming-området. Men det er ingenting i forhold til politiet i Midt- og Vestjylland. Her nærmer anmeldelserne af hortensia-tyverier sig 300.
  - De nye skud bruges muligvis til at få en euforisk rus, men det kan være farligt, siger vicepolitikommissær Sønke Iwersen fra lokalpolitiet i Ribe. Når hortensia-skud ryges, udvikles blåsyre - og det kan være livsfarligt i små mængder.
  
  20 planter er væk
  TV SYD har besøgt Henry Ørtoft Madsen i Bramming. Han har fået stjålet 20 hortensia-planter. Men han er ikke alene. alene i den sidste tid er der anmeldelser om 19 tyverier i Bramming-området.
  
  Euforiserende
  Efter de første tilfælde af tyveri af hortensia, gættede politiet og eksperter på, at der var tale om råvildt, som søgte ind i haverne og spiste planterne.
  Men det har nu vist sig, at der foregår tyveri af hortensia, og at det er mennesker, som står bag.
  I Tyskland og Holland er det meget udbredt at bruge hortensia-skud som euforiserende stof.
  Midt- og Vestjyllands Politi har især modtaget mange anmeldelser omkring Ringkøbing.
  